PTT ยืนยันเชฟรอนฯลดผลิตก๊าซฯแหล่งไพลิน ไม่กระทบการใช้ก๊าซฯ
PTT ยืนยันเชฟรอนฯลดผลิตก๊าซฯแหล่งไพลิน ไม่กระทบการใช้ก๊าซฯ
11 ก.ย. 2558

นายโชคชัย ธนเมธี ผู้ช่วยกรรมการผู้จัดการใหญ่จัดหาและตลาดก๊าซธรรมชาติ บริษัท ปตท. จำกัด (มหาชน) หรือ PTT  เปิดเผยว่า ตามที่ผู้รับสัมปทานก๊าซธรรมชาติแหล่งไพลินในอ่าวไทย ได้แจ้งลดปริมาณการผลิตก๊าซธรรมชาติเพื่อปรับปรุงคุณภาพก๊าซฯ นั้น ปตท ได้เตรียมแผนบริหารจัดการหากเกิดผลกระทบจากการรับซื้อก๊าซฯในแหล่งดังกล่าวไว้แล้ว โดยจะไม่ส่งผลกระทบต่อผู้ใช้ก๊าซฯ
ขณะเดียวกันปตท.ได้เตรียมเพิ่มการสำรองก๊าซธรรมชาติเหลว (LNG) แล้ว หากปริมาณก๊าซฯที่จัดส่งมาไม่เพียงพอตามแผนการใช้งาน โดยได้ประสานกับบริษัท เชฟรอนประเทศไทยสำรวจและผลิต (จำกัด) ซึ่งเป็นผู้รับสัมปทานแหล่งก๊าซไพลิน รวมถึงการไฟฟ้าฝ่ายผลิตแห่งประเทศไทย (กฟผ.) และหน่วยงานภาครัฐที่เกี่ยวข้องอย่างต่อเนื่อง เพื่อหารือการบริหารจัดการร่วมกัน
ขณะที่ก่อนหน้านี้นางพวงทิพย์ ศิลปศาสตร์ อธิบดีกรมเชื้อเพลิงธรรมชาติ กล่าวว่า ขณะนี้มีการลดอัตราการผลิตก๊าซฯในแหล่งไพลิน เพื่อปรับปรุงคุณภาพก๊าซฯ เนื่องจากผลิตมานานแล้วและเริ่มพบว่ามีสารอื่นเจือปน โดยผู้รับสัมปทานจะลดอัตราการผลิตจากปกติ วันละ 300 ล้านลูกบาศก์ฟุต เหลือเพียงวันละ 150-200 ล้านลูกบาศก์ฟุต